
-PRIOPĆENJE ZA MEDIJE

Poreč, 17. srpnja 2025.


Porečko ljeto u punom sjaju: Marko Tolja rasplamsao emocije i eleganciju glazbom pod zvijezdama u Marini Poreč

Marina Poreč sinoć je postala pozornica jedinstvenog glazbenog doživljaja. Jedan od najomiljenijih domaćih izvođača, Marko Tolja, nastupio je pred brojnom publikom u sklopu ljetnog glazbenog serijala Sunset Vibes Poreč, oduševivši sve prisutne koncertom koji je spojio nostalgiju, eleganciju i vrhunsku izvedbu.

Novouređena Marina Poreč još jednom se potvrdila kao novi centar ljetnih događanja i mjesto susreta lokalne zajednice i gostiju. Njezin intiman i romantičan ambijent, osmišljen do posljednjeg detalja, podsjećao je na glamur zlatnog doba Hollywooda – okrugli i visoki stolovi s elegantnim stolnim lampama, raskošni tepisi, meki jastuci razbacani po sjedećim zonama te prigušena svjetla stvarali su ugođaj savršen za glazbenu čaroliju pod otvorenim nebom.

Marko Tolja, poznat po svom profinjenom retro stilu i šarmu, bio je u izvrsnoj formi – nasmijan, spontan i izuzetno blizak publici. Tijekom večeri nije nedostajalo smijeha, šala ni trenutaka u kojima se granica između pozornice i publike gotovo potpuno izgubila. Tolja je publiku poveo na glazbeno putovanje kroz svoje najpoznatije hitove, ali i klasike Franka Sinatre, Deana Martina i drugih velikana, koje izvodi s lakoćom i elegancijom koja mu je postala zaštitni znak.

Emotivni vrhunac večeri bila je njegova izvedba istarske himne „Krasna zemljo Istro mila“, i neslužbene himne Poreča „La mula de Parenzo“ kojom je osvojio srca svih prisutnih i izazvao gromoglasni pljesak. „Ovo mi je jedan od najdražih nastupa ovog ljeta – ambijent, ljudi, more, sve. Nadam se da se uskoro ponovno vidimo u Poreču“, poručio je glazbenik na kraju večeri.



Ljeto se nastavlja – nove glazbene večeri u Marini Poreč 

Sunset Vibes Poreč nastavlja se tijekom cijelog ljeta i donosi niz nastupa koji spajaju glazbu, estetiku i mediteranski duh. Marina Poreč, koja se već s prvim koncertima profilirala kao novo srce ljetne kulture i zabave u gradu, postaje nezaobilazna lokacija za sve ljubitelje glazbe i atmosfere uz more.

Nova glazbena druženja u Marini, uz nastupe lokalnog glazbenog dua, održat će se 23. srpnja, 6. kolovoza, 13. kolovoza, 27. kolovoza i 3. rujna – ponovno u opuštenoj atmosferi zalaska sunca, uz šum valova i šarm ljetne obale.

Posebna glazbena večer zakazana je za 20. kolovoza kada publiku očekuje koncert Tedija Spalata, jednog od najistaknutijih dalmatinskih izvođača, koji će svojim emotivnim baladama dodatno obogatiti glazbeni mozaik „Porečkog ljeta“.


Večeras – Klapska večer pod zvjezdanim nebom

Večeras, 17. srpnja, program „Porečkog ljeta“ donosi pravu glazbenu poslasticu – nastup Klape „Sveti Juraj“ – Hrvatske ratne mornarice na Trgu slobode, s početkom u 21 sat. Ulaz je besplatan, a svi su pozvani da pod otvorenim nebom uživaju u bogatstvu tradicionalne klapske pjesme u samom srcu Poreča.

Više informacija o programu “Porečkog ljeta” i nadolazećim događanjima dostupno je na službenoj stranici Turističke zajednice Grada Poreča: www.myporec.com


TURISTIČKA ZAJEDNICA GRADA POREČA

